|  |
| --- |
| PATVIRTINTA |
| Klaipėdos miesto savivaldybės |
| tarybos 2018 m. rugsėjo 10 d. |
| sprendimu Nr. T1-201 |

**Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą lengvatų teikimo tvarkos aprašAS**

##### I SKYRIUS

##### Bendrosios nuostatos

1. Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą lengvatų teikimo tvarkos aprašas (toliau – Tvarkos aprašas) reglamentuoja vietinės rinkliavos lengvatų teikimo išorinės reklaminės veiklos subjektams tvarką.

2. Šiame Tvarkos apraše vartojamos sąvokos:

2.1. **Asmuo** – vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą mokėtojas (išorinės reklaminės veiklos subjektas).

2.2. **Lengvatos objektas –** privaloma vietinė rinkliava už leidimo įrengti išorinę reklamą savivaldybės teritorijoje išdavimą, nustatyta Klaipėdos miesto savivaldybės tarybos sprendimu.

2.3. **Nereikšminga (*de minimis*) pagalba** – pagalba, kaip ji apibrėžta Europos Sąjungos teisės reglamentuose.

2.4. Kitos šiame Tvarkos apraše vartojamos sąvokos atitinka Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatuose, patvirtintuose Klaipėdos miesto savivaldybės tarybos 2013 m. lapkričio 28 d. sprendimu Nr. T2-300 „Dėl Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų patvirtinimo“ ir Lietuvos Respublikos reklamos įstatyme apibrėžtas sąvokas.

3. Vietinės rinkliavos lengvata gali būti teikiama asmenims, kurie vykdo kultūrinę, socialinę ir šviečiamąją veiklą ar įrengia kultūrinę, socialinę ir šviečiamąją reklamą ir kurie atitinka šiame Tvarkos apraše nurodytus reikalavimus bei pateikė reikiamus dokumentus.

4. Vietinės rinkliavos lengvata gali būti teikiama nustatyto dydžio vietinei rinkliavai už leidimo įrengti išorinę reklamą savivaldybės teritorijoje išdavimą visam reklamos suderinimo laikotarpiui, bet ne ilgiau kaip 5 metams.

5. Vietinės rinkliavos lengvata gali būti teikiama tik asmeniui, atitinkančiam nereikšmingos pagalbos gavėjui keliamus reikalavimus.

6. Vietinės rinkliavos lengvata neteikiama komercinio pobūdžio išorinei reklamai, taip pat neteikiama asmenims, kurie turi Klaipėdos miesto savivaldybės administracijos (toliau – Savivaldybės administracija) administruojamų pradelstų mokėtinų sumų į Klaipėdos miesto savivaldybės biudžetą.

##### II SKYRIUS

**PRAŠYMŲ PATEIKIMAS**

7. Asmuo, norėdamas gauti vietinės rinkliavos lengvatą, privalo pateikti Savivaldybės administracijai šiuos dokumentus:

7.1. prašymą, kuriame nurodoma:

7.1.1. kokia veikla užsiimama, nurodant ekonominės veiklos rūšių klasifikatoriaus kodą, kokia išorinės reklamos, kurios įrengimo vietinei rinkliavai prašoma lengvatos, paskirtis;

7.1.2. prašomos vietinės rinkliavos už leidimo įrengti išorinę reklamą savivaldybės teritorijoje išdavimą lengvatos dydis (apskaičiavimas);

7.1.3. juridinio asmens buveinės adresas arba fizinio asmens deklaruota gyvenamoji vieta, kontaktiniai duomenys;

7.2. juridinio asmens registravimo pažymėjimo (Lietuvos Respublikos juridinių asmenų registro išplėstinio išrašo) arba fizinio asmens tapatybės dokumento kopiją;

7.3. užpildytą „Vienos įmonės“ deklaracijos formą, parengtą Lietuvos Respublikos ūkio ministerijos ir skelbiamą interneto svetainėje http://www.esinvesticijos.lt/lt/dokumentai/vienos-imones-deklaracijos-pagal-komisijos-reglamenta-es-nr-1407-2013;

7.4. Leidimų įrengti išorinę reklamą Klaipėdos miesto savivaldybės teritorijoje registravimo, išdavimo, atsisakymo juos išduoti, leidimų galiojimo sustabdymo, galiojimo sustabdymo panaikinimo ir galiojimo panaikinimo tvarkos apraše, patvirtintame Klaipėdos miesto savivaldybės administracijos direktoriaus 2016 m. sausio 19 d. įsakymu Nr. AD1-172, numatyta tvarka suderinto išorinės reklamos projekto kopiją.

##### III SKYRIUS

**PRAŠYMŲ NAGRINĖJIMAS IR LENGVATŲ TEIKIMAS**

8. Gautus prašymus ir pateiktus dokumentus nagrinėja Savivaldybės administracijos Finansų ir turto departamento Mokesčių skyrius (toliau **–** Mokesčių skyrius).

9. Išvadą dėl asmens pradelstų mokėtinų sumų į Klaipėdos miesto savivaldybės biudžetą pateikia Savivaldybės administracijos Finansų ir turto departamento Apskaitos skyrius.

10. Pateikti prašymai dėl vietinės rinkliavos lengvatos suteikimo išnagrinėjami per 30 darbo dienų.

11. Jei pateiktas prašymas ir dokumentai atitinka visus šio Tvarkos aprašo reikalavimus, Mokesčių skyrius siūlo Savivaldybės administracijos direktoriui teikti svarstyti Klaipėdos miesto savivaldybės tarybai (toliau – savivaldybės taryba) sprendimo projektą dėl vietinės rinkliavos lengvatos suteikimo.

12. Jei pateiktas prašymas neatitinka šio Tvarkos aprašo reikalavimų, Mokesčių skyrius siūlo Savivaldybės administracijos direktoriui netenkinti prašymo ir parengia raštišką atsakymo projektą asmeniui Savivaldybės administracijos direktoriaus vardu apie prašymo netenkinimą, nurodydamas teisinį pagrindą ir priežastis.

##### IV SKYRIUS

**BAIGIAMOSIOS NUOSTATOS**

13. Mokesčių skyrius suteiktą vietinės rinkliavos lengvatą užregistruoja Suteiktos valstybės pagalbos ir nereikšmingos (*de minimis*) pagalbos registre.

14. Paaiškėjus, kad asmuo pateikė neteisingus duomenis, kurie nulėmė nepagrįstą sprendimą dėl vietinės rinkliavos lengvatos, savivaldybės tarybos sprendimu lengvata panaikinama.

15. Už šio Tvarkos aprašo vykdymą ir kontrolę yra atsakingas Mokesčių skyrius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_